**ZAHTEVKI ZA IZPLAČILO SREDSTEV 1. IN 3. OSI PROGRAMA RAZVOJA PODEŽELJA 2007–2013**

Približuje se **30. 6. 2015, ki je zadnji datum vložitve zahtevkov** za izplačilo odobrenih sredstev PRP, pa ne veste na kaj biti pozorni?

Agencija Republike Slovenije za kmetijske trge in razvoj podeželja (v nadaljevanju: Agencija) vam je izdala pozitivno odločbo o pravici do sredstev za naložbo, za katero ste kandidirali na enem izmed razpisov 1. in 3. osi Programa razvoja podeželja 2007−2013 (v nadaljevanju PRP). Vsak javni razpis ter odločba podrobno navajata pogoje, ki jih morate izpolnjevati ob vložitvi vloge, izvajanju naložbe, zaključku naložbe in ob predložitvi zahtevka za izplačilo. Javni razpisi so objavljeni na internetni strani Agencije.

**Posredovali ste zahtevek za izplačilo na Agencijo, ki izvede več preverjanj in kontrol. Med ostalimi kontrolami je tudi kontrola na kraju samem, kjer se preveri skladnost naložbe z odobrenim projektom, posredovanimi spremembami in predloženimi dokazili ob zahtevku. Najpomembnejše je, da so dokazila in dejansko stanje skladna, v nasprotnem primeru Agencija obračuna znižanje/sankcijo.** Agencija preverja tudi morebitno dvojno financiranje (Ribniški sklad, Eko sklad, Slovenski podjetniški sklad …), morebitno kršenje pravila PRP (»knjiga izključenih vlagateljev«) in pri nekaterih ukrepih tudi pravilo »de minimis«.

Sprememba naložbe - pravočasno sporočite spremembe in preprečite možnost, da bi bila izplačana sredstva znižana, ali pa do izplačila celo ne bi prišlo

**Kaj se šteje kot sprememba, ki jo je potrebno sporočiti Agenciji?** Najpogostejše so spremembe dinamike vložitve zahtevkov, vsebine odobrene naložbe, transakcijskega računa in upravičenca prejemnika odločbe o pravici do sredstev. Na Agencijo je treba posredovati prošnjo, z vsemi prilogami, obrazec je objavljen na internetni strani Agencije.

Kako spremembo sporočiti Agenciji?

**Ko je bila vloga oddana klasično na prijavnem obrazcu,** je potrebno je posredovati pisno prošnjo Agenciji na naslov: Agencija za kmetijske trge in razvoj podeželja, Dunaj­ska 160, 1000 Ljubljana ali na elektronski naslov, objavljen na spletni strani Agencije, s pripisom zadeve – številka odločbe. Agencija o prošnji odloči, obvesti upravi­čenca ter sama izvede postopek spremembe v aplikaciji.

**Ko je bila vloga oddana elektronsko,** na spletni strani Agencije v aplikaciji izpolnite prošnjo in natisnjen obrazec skupaj s prilogami posredujete na Agencijo, ki jo sprejme in potrdi. Postopek za vnos spremembe dinamike vložitve zahtevka je v uporabniških navodilih za elektronski vnos zahtevkov za izplačilo sredstev opisan na straneh 51−56, za spremembo naložbe pa na straneh 57−58, dostop do navodil je na internetni strani Agencije. V primeru morebitnih težav, le-te sporočite na eprp-tezave.aktrp@gov.si.

Sprememba dinamike vložitve zahtevkov

**Zahtevki za izplačilo sredstev se lahko vlagajo od 1. januarja do 5. oktobra in od 6. decembra do 31. decem­bra**. Datum vložitve zahtevka imate z odločbo določen v letu 2014 **in ga še niste spreminjali**, lahko zahtevek vložite kadarkoli v letu 2014 brez sporočanja sprememb, če pa želite spremembo dinamike prenesti v prihodnje leto, **pred z odločbo določenim rokom za vložitev zahtevka**, vložite obrazloženo in utemeljeno prošnjo za spremembo. Če je bila vloga oddana elektronsko, se sprememba vpiše v aplikacijo, ki je dostopna na internetni strani Agencije.

Sprememba odobrene naložbe

***Osnovno načelo vseh sprememb naložbe je, da se namen in cilji naložbe glede na odobreno vlogo ne smejo spremeniti. Bistvenih sprememb naložbe med samim izvajanjem in po zaključku naložbe ni mogoče uvajati.***

Prošnjo za spremembo posredujte na Agencijo in nave­dite utemeljene razloge za spremembo naložbe, ki so obenem dovoljeni v javnem razpisu. **V primeru gradnje** mora utemeljitev, ki je finančno ovrednotena (za gradbena in obrtniška, elektro ali strojna dela je potrebno priložiti primerjalni predračun s cenami iz vloge na javni razpis in cenami po predvideni spremembi − opuš­čena, zmanjšana, spremenjena in dodatna dela), potrditi strokovnjak gradbene stroke − odgovorni nadzornik, ki pojasni tudi, ali je za spremembe potrebna sprememba gradbenega dovoljenja. **V primeru spremembe naložbe v opremo**, morajo biti v prošnji za spremembo podatki navedeni na tak način, da jih bo mogoče pre­veriti s podatki, kot npr. vsa tehnična specifika­cija stroja in ostale opreme, na podlagi katere je bil narejen izbor. Agencija po proučitvi dokumentacije izda odgovor v pisni ali elektronski obliki.

Sprememba transakcijskega računa (TRR)

Številka TRR, ki jo navedete v vlogi, se izpiše v odločbi o pravici do sredstev. V primeru, da ga želite spremeniti, morate o tem obvestiti Agencijo, na obrazcu, ki je dostopen na internetni strani Agencije. ****Agencija sme odobrena sredstva izplačati samo na en transakcijski račun, ki je trenutno**** aktiven in ste ga sami izbrali, razviden je iz Registra transakcijskih računov AJPES-a, ali registra upravičencev, ki ga vodi Agencija.

Sprememba upravičenca – prejemnika odločbe o pravici do sredstev

Ob vlogi se kot upravičenec do sredstev zavežete, da boste izpolnjevali pogoje javnega razpisa in ste v odločbi navedeni kot odgovorna oseba. Sprememba upravičenca je pri nekaterih ukrepih dovoljena, pomembno pa je, da gre za univerzalno pravno nasledstvo kar pomeni, da mora biti iz pravnih podlag razvidno, da se obveznosti v celoti iz odločbe prenesejo na novega upravičenca.

 Zahtevek za izplačilo – kaj morate obvezno priložiti in na kaj morate biti pozorni pri predloženih dokazilih

Posebej je potrebno opozoriti, da zahtevke za izplačilo vložite skladno z rokom, določenim v odločbi o pravici do sredstev oz. z odo­breno spremembo, sicer Agencija zahtevek za izplačilo zavrže. Posredujete ga na obrazcu PRP-09 - Zahtevek za izplačilo sredstev in priložite obrazec PRP-10 - poročilo o opravljenem delu, ter ostale priloge, ki so navedene v Odločbi o pravici do sredstev, oziroma javnem razpisu. V primeru, da ste zavezani k izvedbi javnega naročila, morate obvezno priložiti tudi obrazec PRP - 10a\_Kontrolni list za javna naročila. Način pošiljanja zahtevkov je določen v javnem razpisu. Postopek za oddajo zahtevka za izplačilo je enak kot pri sporočanju sprememb naložbe. Vedno je potrebno na Agencijo posredovati tudi natisnjene in podpisane obrazce skupaj s prilogami.

|  |
| --- |
| Vsi ukrepi, ki predvidevajo izplačilo na podlagi zahtevkov za izplačilo, imajo nekatere skupne zahtevane dokumente, kot so:Izpolnjen obrazec »PRP-09\_Zahtevek za izplačilo sredstev« **POMEMBNO:** Skupni znesek zaprošenih sredstev ne sme biti višji od odobrenega in mora biti skladen s **prilogo k zahtevku,** na kateri so navedeni vsi računi in vrednost, ki jo zahtevate. Napačno zahtevana sredstva lahko osnova za izra­čun znižanja/sankcije. |
| Izpolnjen in podpisan obrazec PRP-10 poročilo o opravljenem delu in po potrebi tudi PRP-10aoročilo o opravljenem delu« in »PRP-10a\_Kontrolni list za preveritev pravilnosti izvedbe »posto­pka oddaje javnega naročila. **POMEMBNO**: podpisati morate vse izjave, prikazati učinke ter cilje naložbe, in če je potrebno, izpolniti »kontrolni list PRP-10a« v primeru, da ste zavezani k izvedbi javnega naročila v skladu z Zakonom o javnem naročanju. Ponudbe in utemeljitev izbora izvajalca/dobavitelja oz. dokumentacija v zvezi z oddajo del po zakonu o javnem naročanju. **POMEMBNO:** Vseponudbe morajo biti na določen datum veljavne in sestavljene tako, da se lahko preverijo s podatki iz vloge na javni razpis (priloga »projektna dokumentacija«). **POMEMBNO: Nedokončan projekt zaradi stečaja izvajalca:** V primeru, da izbrani izvajalec celotnega naročila ne more izvesti do konca zaradi izrednih dejstev, na katere nima vpliva (kot je stečaj …), je treba k že sklenjeni pogodbi pripraviti aneks, če je le-ta sklenjena, v katerem se natančno ugotovi, katera dela so bila izvedena, izbrani izvajalec izdela gradbeno situacijo ali zapisnik o izvedenih delih, ki ga potrdita pooblaščeni nadzorni organ in upravičenec. Upravičenec ponovno pridobi tri ponudbe in izbere novega izvajalca. V primeru, da so potrebna le še manjša dela (ne presegajo vrednosti 10.000 EUR), lahko upravičenec izbere izvajalca brez treh ponudb, vendar skupna dela ne smejo presegati vrednosti, dogovorjene s prvotno izbranim izvajalcem, ki del ni dokončal v celoti, zagotovo pa vrednost ne sme biti višja od drugih dveh primerljivih ponudb, ki jih je pred­ložil pri izboru. **POMEMBNO:** V primerih javnega naročanja je potrebno zadostiti pogojem obrazca PRP-10A\_kontrolni list za preveritev pravilnosti izvedbe postopka oddaje javnega naročila, ki je sestavni del zahtevka.  |

Originalni računi morajo biti ali originali ali overjene fotokopije z obveznimi podatki: naziv in sedež pravne ali fizične osebe, ki je listino izdala, davčna/matična številka, kraj in datum, zaporedna številka računa, pravilen in popoln naslov naročnika, imena oseb, ki sodelujejo pri poslov­nem dogodku, podpisani, ter specificirani tako, da je nedvoumno, kaj je vsebina poslovnega dogodka.

**POMEMBNO**: Na računih oz. gradbenih situacijah morajo biti podatki navedeni na tak način, da jih bo mogoče preveriti s podatki iz vloge na javni razpis (priloga »projektna dokumentacija«). V primeru nakupa opreme morajo biti navedene tudi serijske številke strojev, gradbene situacije morata obvezno potrditi pooblaščeni nadzorni organ in upravičenec. Datum računa je pomemben podatek za ugotavljanje začetka naložbe. **POMEMBNO**: V primeru gradenj, pri katerih je objekt namenjen še za druge namene in ne samo za namen, ki je predmet sofinanciranja, morajo biti stroški gradnje prikazani in plačani v celoti, upravičenec pa lahko zah­teva sredstva samo za upravičen del, kar je razvidno tudi iz predložene dokumentacije*.*

Dokazilo o izvršenem plačilu mora biti originalno – žig in podpis banke ali overjena kopija za celoten znesek računa, jasno mora biti navedeno kdo je plačnik, kdo je prejemnik sredstev, navedena mora biti številka računa ki se plačuje, ter številke transakcijskih računov kupca in prodajalca **POMEMBNO:** V primerih, ko je bilo izvedeno avansno plačilo, je treba priložiti dokument, na podlagi katerega je bilo plačilo izvedeno (ponudba, avansni račun, pogodba, kreditna pogodba ...). **Datum naročila in predpla­čila je tudi podatek za ugotavljanje začetka naložbe.** V primeru, da je bilo plačilo izvedeno z asignacijo, kom­penzacijo, cesijo, prisilnim pobotom … je pomembno, da predložena dokazila zagotavljajo revizijsko sled pla­čila določenega računa. Poleg navedb na vseh listinah je treba predložiti tudi podlago za nastalo finančno transakcijo (račune, ki so podlaga za npr. kompenzacijo …) ter izpis konto kartic upnika.

Dokazila, da je oprema nova morate predložiti priložiti kopije listin, ki sodijo k nabavljeni opremi (garancijski list, servisna knjiga ipd.), ali zapisnik o prevzemu in vključitvi opreme v proizvodni proces (obvezen podpis upravičenca) ali drug dokument, ki zagotavlja, da so bili stroji in oprema res dobavljeni in aktivirani v proces. Dobavnice in tran­sportni listi morajo biti na voljo za revizijo in pregled na kraju samem **POMEMBNO:** V primeru, da vodite knjigovodstvo, je lahko eno od dokazil konto kartica osnovnih sredstev, iz katere je razvidno, da je oprema že aktivirana in prenesena v uporabo in se zanjo obračunava amortizacija. Iz knjigovodskih listin morajo biti razvidni vsi podatki o opremi, najpomembnejši podatek sta letnica izdelave in serijska številka stroja.

Izjave upravičenca, da so ponudniki med seboj neodvisni in da pri naložbi ni sodeloval s podjetji ali posamez­niki, s katerimi bi zaradi sodelovanja lahko prišlo do dogovarjanja o netržnih pogojih poslovanja, ter, da zaključeno naložbo ni/je financiral tudi s posojili, ki so vključevala državno pomoč iz naslova ugodnejše oziroma subvencionirane obrestne mere.

**POMEMBNO:** Med ponudniki ne sme biti niti kapitalske niti sorodstvene povezave, ponudba pa mora biti sestavljena tako kot zahteva razpisna dokumentacija v prilogi »projektna dokumentacija«. **POMEMBNO:** V primeru najema kredita morate preveriti, ali je bila v skupni obrestni meri vklju­čena državna pomoč pri banki, kreditodajalki. V primeru, da je bil kredit financiran tudi s posojili, ki so vklju­čevala državno subvencionirane obrestne mere, mora banka izdelati izračun vrednosti dodeljene pomoči v obliki subvencionirane obrestne mere, upravičenec pa za ta znesek zmanjša zahtevek za izplačilo.

Izjave/soglasja:

**občine:** da upravičenec za naložbo, ki je predmet sofinanciranja, ni/je prejel sredstva občine; **POMEMBNO:** V potrdilu mora biti jasno navedena vrsta naložbe in izpolnjeni podatki »vrsta in tip upraviče­nega stroška«, ki je sestavni del odločbe. Izjavo mora podpisati uradna oseba občine, ki je izjavo pripravila.

**o skladnosti hleva** (ukrep 121) s standardom za dobro počutje živali, po zaključku naložbe, ki mora biti podpisana s strani upravičenca, za javne razpise objavljene pred 1. 4. 2011 pa mora biti potrjena tudi z žigom Kmetijsko gozdarske zbornice Slovenije (v nadaljevanju KGZS) in podpisana s strani kmetijskega svetovalca specialista, ki je pri KGZS zaposlen na področju strokovnega svetovanja za posamezna podro­čja kmetijske pridelave, na katera se naložba nanaša;

**o vključitvi naložbe v uporabo** (ukrep 121): za naložbo v manj zahtevne objekte do 50.000,00 EUR ali naložbe v izvedbo agromelioracijskih del, nakup kmetijske mehanizacije in strojne opreme mora podpi­sati kmetijski svetovalec specialist za določeno področje; **POMEMBNO**: Ukrep 121 – naložbe na kmetijska gospodarstva; poročila in izjave glede lastnega dela ne smejo biti potrjena s strani sveto­valca, ki je pripravil poslovni načrt. Izjave in vse ostale zahteve so objavljene na internetni povezavi javnih razpisov pod rubriko »razpisna dokumentacija« in ostalih internetnih povezavah.

**kulturnovarstveno soglasje,** za objekte kulturne dediščine.

Vpis obrata v register: ob zaključku naložbe morate predložiti dokazilo o vpisu obrata v register predelovalnih obratov na Ministrstvu za kmetijstvo in okolje (v nadaljevanju MKO) za rastlinske ali živalske proizvode ali v primeru pre­delave lesa Izjavo o varnosti z oceno tveganja, ki mora ustrezati zahtevam Zakona o varnosti in zdravju pri delu (ZVZD-1) (Uradni list RS, št. 43/11). **POMEMBNO:** Vpis obrata v register predelovalnih obratov v MKO je dostopen na internetni strani *Uprave RS za varno hrano, veterinarstvo in varstvo rastlin.*

Dokazilo o zaposlitvah za nova delovna mesta: predložiti morate sklenjene pogodbe o zaposlitvi za polni delovni čas za obdobje najmanj 12 mesecev od zaključka naložbe in kopijo zadnjega potrjenega obrazca REK-1, v primeru ko je to dokazilo zahtevano kot sestavni del dokumen­tacije zahtevka za izplačilo ali ko je upravičenec za to navedbo v vlogi prejel dodatno število točk.

Uporabno dovoljenje: v primeru gradenj, pri katerih je bilo potrebno pridobiti gradbeno dovoljenje, se pri zadnjem zahtevku priloži pravnomočno uporabno dovoljenje, razen v primeru ukrepa 121 pri naložbah v investicijsko vzdrževanje zah­tevnih in manj zahtevnih objektov oziroma pri nakupu opreme v teh objektih, ki ne presegajo 50.000,00 EUR oz. pri javnih razpisih, objavljenih po 21. 10. 2011 v višini 100.000 EUR priznane vrednosti, pri katerih prav tako ni potrebno prilagati uporabnega dovoljenja za te objekte. **POMEMBNO:** Agencija lahko sama pridobi uporabno dovoljenje ali preveri pravnomočnost, če razpolaga s številko uporabnega dovoljenja.

### Dokazilo o registraciji dopolnilne dejavnosti: dokazilo o registraciji dopolnilne dejavnosti – odločba UE za dejavnost, katere predmet je naložba lahko priložite že v vlogi, najkasneje pa ob zaključku naložbe, Agencija pa lahko sama pridobi odločbo, če razpolaga s številko odločbe.

Označitev investicije: projekt mora biti označen vskladu s *Priročnikom za obveščanje javnosti in označevanje projektov v okviru PRP 2007−2013*, ki je objavljen na spletni strani MKO in ARSKTRP.

Najpogostejši razlogi za obračun znižanja/sankcije

Na Agencijo je bil posredovan zahtevek za izplačilo, Agencija je izvedla administrativno kontrolo in kontrolo na kraju samem in je ugotovila, da so bili k zahtevku priložena tudi dokazila in zahtevana sredstva, ki niso bila upravičena, zato je bilo potrebno zahtevek zmanjšati. Če je bila vrednost znižana za več kot 3% zahtevanih sredstev, se to znižanje podvoji.

Najbolj tipične kršitve, zaradi katerih je bilo izrečeno znižanje so bile:

**neupravičeni stroški ‒** zahtevani so stroški, ki niso predmet podpore že po javnem razpisu in niso izločeni v zahtevku, to so predvsem različni popusti, dajatve, uveljavljanje neupravičenega deleža naložbe … ali v zahtevku uveljavlja drugo vrsto proizvoda/storitve, kot je bilo odobreno z odločbo; **ponarejeni račun in/ali dokazilo o plačilu ‒** predložena dokazila niso verodostojna, ali sta predložena dva računa za en stroj ali storitev, ali se ob kontroli ugotovi, da deli opreme ali storitev niso bili izvedeni; **neupravičeni stroški glede na vrsto naložbe ‒** pri vložitvi zahtevka se ne upošteva sorazmernih deležev, ki so bili upoštevani pri odobritvi vloge kot na primer upravičen del površin (neupravičeni skupni prostori zmanjšani za delež zasebnih prostorov), drugi odbitki ... Upravičeni stroški niso skladni z odobrenimi stroški, ki so navedeni na obrazcu PRP-4.3, ki je bil priloga k odločbi, **drugi neupravičeni strošek po javnem razpisu** ‒ upravna taksa, stroški priključkov na električno, vodovodno omrežje, kanalščina, bančni stroški, drugi operativni/poslovni stroški upravičenca, DDV; **previsok zahtevek glede na priloženi račun ‒** predloži se zahtevek v višini odobrenih sredstev, dokazila pa za nižjo vrednost naložbe; **nepravilno poslovanje z gotovino ‒** plačila z gotovino preko blagajniškega maksimuma ‒ plačilo ni bilo izvedeno preko TRR, pri pravni osebi, s. p. in dopolnilni dejavnosti; **upravičenec ne razpolaga z zadostnimi dokazili o plačilu ‒** storitev ali oprema ni bila plačana v celoti, upravičenec sicer zahteva nepovratna sredstva le za plačani del, vendar je iz dokumentacije razvidno, da sta storitev ali oprema last dobavitelja ali izvajalca do dokončnega poplačila; **strošek je nastal izven dovoljenih časovnih okvirov javnega razpisa ‒** naročila ali pogodbe so podpisane pred datumom, ki je določen po javnem razpisu; **preveč zaprošenih sredstev za prispevek v naravi; dokazilo o zaključku naložbe je neustrezno ‒** nepravnomočno uporabno dovoljenje, dovoljenje ni bilo pridobljeno; **rabljena oprema ‒** iz predloženih dokazil: garancijski listi, tovorni listi, dobavnice … ali pri ogledu na kraju samem je bilo ugotovljeno, da kupljena oprema ni bila nova; **oprema se ne nahaja oz. ni na kraju samem ‒** na predloženem računu je bila zaračunana oprema, na kraju samem pa še ni bila oz. ni bila v funkciji; **upravičenec ni izbral najnižje ponudbe (tri ponudbe) oz. ni obrazložil izbire višjega ponudnika ‒** pojasnitve oz. utemeljitve; **napačno izvedeni postopki javnega naročila; soglasje k spremembam naložbe (odobrene z odločbo) ni bilo pridobljeno ‒** spremembe gradnje, za katere upravičenec ni pridobil soglasja; **ugotovljeno dvojno financiranje** ‒ Agencija pri preverjanju dvojnega financiranja ugotovi, da je bila oprema ali da je bil objekt že sofinanciran z javnimi sredstvi.

Ministrstvo za kmetijstvo in okolje in Agencija za kmetijske trge in razvoj podeželja sta izdala **brošuro z naslovom »ZAHTEVKI ZA IZPLAČILO SREDSTEV 1. IN 3. OSI PROGRAMA RAZVOJA PODEŽELJA 2007–2013«** z vsemi prilogami, in vsemi omenjenimi spletnimi povezavami. Brošura je dostopna na naslovu: [*http://www.program-podezelja.si/sl/prp-2007-2013/zakljucevanje-programskega-obdobja-2007-2013*](http://www.program-podezelja.si/sl/prp-2007-2013/zakljucevanje-programskega-obdobja-2007-2013) *.*

*Agencija za kmetijske trge in razvoj podeželja*